9 avgustda AQSh Davlat departamentining rasmiy vakili Suriyada AQSh fuqarosining ozod etilishidagi yordam uchun Rossiyaga minnatdorchilik bildirdi. "Biz Rossiya hukumatining AQSh fuqarolarining Suriyadagi manfaatlari yo‘lidagi barcha harakatlari uchun minnatdormiz", deb aytdi diplomat. Shu bilan birga u biror-bir qo‘shimcha ma’lumot bermadi. Avvalroq Rossiya prezidenti Vladimir Putin Suriyada qo‘lga olingan AQSh fuqarosining ozod etilganini ma’lum qilgandi. Putinning ta’kidlashicha, Vashington bir necha oy oldin Moskvadan Suriyada qolib ketgan AQSh fuqarosiga uyiga qaytishda yordam berishini so‘ragan. Moskva iltimosga xayrixohlik bildirib, erkakni hech qanday garov pulisiz va maxsus operatsiyalarsiz ozod etishga muvaffaq bo‘ldi.